Galvenais birojs bijušās *Nordea* ēkā Tallinā
Galvenais birojs ēkā Viļņā
***Luminor Bank AS*** (agrākie nosaukumi ***AS DNB NORD Liising***, ***AS DNB Liising***, ***AS DNB Pank***) ir Igaunijas banka ar filiālēm Latvijā (*Luminor Bank* Latvijas filiāle) un Lietuvā. Tās galvenais birojs ir Tallinā.

*Luminor Bank* īpašnieks ir Igaunijā reģistrēta pārvaldītājsabiedrība ***Luminor Holding AS***, kā kapitāldaļu turētāji ir:

* Džērsijā reģistrēts uzņēmums *Braavos BidCo Limited* (80,05 %), kā kapitāldaļu turētājs ir privātu investīciju fondu konsorcijs, ko pārvalda *The Blackstone Group L.P.* un Abū Dabī Investīciju pārvaldes meitas uzņēmums *Luxinva S.A.*;
* *DNB* (19,95 %).

Vēsture
-------

2006. gada 16. novembrī Igaunijā tika dibināts uzņēmums ***AS DNB NORD Liising***. 2011. gada 22. novembrī to pārdēvēja par ***AS DNB Liising***.
2012. gada 31. augustā tas tika reorganizēts par banku ***AS DNB Pank***.

2016. gada 25. augustā tika izplatīta informācija, ka akcionāri plāno apvienot *DNB* un *Nordea* bankas Latvijā, Lietuvā un Igaunijā. Jaunā banka tiktu reģistrēta Igaunijā un strādātu ar filiālēm Latvijā un Lietuvā. Darījumu plānoja pabeigt 2017. gada 2. ceturksnī.
2017. gada 7. marta tika paziņots apvienotās bankas jaunais zīmols — ***Luminor***, kas izveidots, sadarbojoties ar zīmolu konsultāciju aģentūru *FutureBrand*.
2017. gada septembrī Eiropas Komisija apstiprināja *Nordea* un *DNB* darbības apvienošanu Baltijas valstīs.
Apvienotās banku grupas atklāšana notika 1. oktobrī.
2017. gada 4. oktobrī *AS DNB Pank* tika pārdēvēta par ***Luminor Bank AS***. Tās mātes uzņēmums bija Zviedrijā reģistrēta pārvaldītājsabiedrība ***Luminor Group AB***, kas vienādās daļās piederēja *DNB* un *Nordea*.
Apvienošanās pilnībā pabeigta 2019. gada 2. janvārī.

2018. gada 13. septembrī tika paziņots, ka konsorcijs, ko vada investīciju fonds *The Blackstone Group L.P.* iegādāsies 60 % *Luminor* akciju. 2019. gada 22. janvārī Eiropas Komisija atļāva *Blackstone* iegādāties Igaunijas *Luminor Bank*; darījums tika pabeigts 30. septembrī. *Luminor Bank* pārvaldīšanai 2019. gada 14. maijā Igaunijā bija dibināta pārvaldītājsabiedrība ***Luminor Holding AS***, kuras kapitāldaļu turētāji kļuva *Blackstone* pārvaldītais uzņēmums *Braavos BidCo Limited* (60,1 %), *Nordea* (19,95 %) un *DNB* (19,95 %).

2021. gada decembrī *Blackstone* no *Nordea* nopirka 8,4 % *Luminor Holding* akciju.
2022. gada 1. februārī *Luminor Bank* panāca vienošanos par e-komercijas maksājumu pakalpojumu sniedzēja *Maksekeskus* 99 % kapitāldaļu iegādi no *Omniva*, *Inbank* un *Olsson & Nielsen Nordic*.
2022. gada 1. septembrī *Blackstone* pārvaldītais fonds no *Nordea* iegādājās atlikušos 11,6 % *Luminor Holding* akciju, tādējādi palielinot daļu tajā līdz 80,05 %.

Skatīt arī
----------

* *Luminor Bank* (Latvija)
* *Nordea*

Atsauces
--------

1. 1 2  SUPPLEMENT DATED 20 FEBRUARY 2020 TO THE BASE PROSPECTUS DATED 9 APRIL 2019 LUMINOR BANK AS
2. 1 2  LUMINOR BANK AS e-krediidiinfo.ee
3. ↑  Apvienotā 'Nordea' un 'DNB banka' tiks reģistrēta Igaunijā ar filiālēm Latvijā un Lietuvā LETA, 2016. gada 25. augusts
4. ↑  Paziņots jaunās DNB un Nordea apvienotās bankas nosaukums Žanete Hāka, Dienas Bizness, 2017. gada 7. marts
5. ↑  EK apstiprina 'Nordea' un DNB plānus apvienoties Baltijas valstīs DELFI Bizness, 2017. gada 15. septembris
6. ↑  «DNB» un «Nordea» apvienotā banka darbu sāks oktobrī LSM
7. ↑  Blackstone iegādāsies 60% Luminor akciju Lelde Petrāne, Dienas Bizness, 2018. gada 13. septembris
8. ↑  Luminor banka paraksta vienošanos par uzņēmuma Maksekeskus iegādi *Luminor Bank*, 01.02.2022
9. ↑  Blackstone iegādājas no Nordea atlikušo Luminor akciju daļu Db.lv, 01.09.2022

Ārējās saites
-------------

* Luminor Igaunijas vietne
* Luminor Latvijas vietne
* Luminor Lietuvas vietne